**ყურადღება! ტექსტში და ლექციაზე დასახელებული მაგალითები შეგიძლიათ მოძებნოთ ჰოფსტედეს წიგნში „კულტურები და ორგანიზაციები“, ე. ჰოლის წიგნში “Beyond Culture”, აგრეთვე სხვადასხვა ვებ-გვერდზე**

**ლექცია 3**

**კულტურის განზომილებები (ნაწილი 2)**

 **3. მამაკაცურობა (მასკულინობა) - ქალურო­ბა (ფემინურობა[[1]](#footnote-1)).** ყველა საზოგადოება ქალებისა და მამაკაცებისგან შედგება. მათ შორის ბიოლოგიური განსხვავება *სქესის* ცნებით აღინიშნება. მაგრამ საზოგადოებაში არსებობს ქალისა და მამაკაცის სხვა - როლები, რომლებიც არ არის დაკავშირებული გამრავლებასთან. ეს სოციალური ანუ გენდერული როლებია. სხვადასხვა საზოგადოება განსხვავებულად განსაზღვრავს, რა არის დაშვებული/მისაღები/მოსაწონი ქალისა და მამაკაცისათვის. სხვაგვარად რომ ვთქვათ, გენდერული როლები კულტურულად განსაზღვრული როლებია, რომელთა ათვისება სოციალიზაციის პროცესში ხდება - ოჯახში, სააღმზრდელო დაწესებულებებში; ეს როლები ირეკლება მედიაში - ტელე-რადიო სივრცეში, პრესაში, მხატვრული შემოქმედების სხვადასხვა სფეროში.

როგორ არის განსაზღვრული მამაკაცთა და ქალთა როლები საზოგა­დოებაში? არსებობს თუ არა ვალდებულე­ბების “ბუნებრივი” განაწილება ქალებსა და მამაკაცებს შორის და უცვლელად გადაეცემა თუ არა როლების ასეთი გა­ნაწილება თაობიდან თაობებს? განსხვავდება თუ არა გოგონებისა და ვაჟების განათლება? ქალისა და მამაკაცის როლი ოჯახში, შვილებთან მიმართებაში? რამდენად განსხვავებულია მათი სამოსი? დადიან თუ არა ისინი ერთსა და იმავე ადგილებში? აქვთ თუ არა ერთნაირი უფლება-მოვალეობები? ამ კითხვებზე პასუხის მიხედვით, განასხვავებენ მასკულინურ (მამაკაცურ) და ფემინურ (ქალურ) საზოგადოებებს/კულტურებს.

**მასკულინურ კულტურაში** ქალისა და მამაკაცის გენდერული როლები მკაფიოდ არის განსაზღვრული და ერთმანეთისაგან გაყოფილი; მკაფიოდ არის განსაზღვრული მამაკაცური და ქალური პროფესიები და საქმიანობის სფეროები; ქალის ცხოვრება უფრო მკაცრადაა რეგლამენტირებული, ვიდრე მამაკაცის, და წესის დარღვევისათვის მას მამაკაცზე უფრო მძიმე სასჯელი ელის; საზოგადოებას მსჭვალავს მამაკაცური ფასეულობანი: ფასობს მასშტაბურობა, სიდიადე და ძლიერება; წარმატების დემონსტრირება კარგ ტონად მიიჩნევა. კაცი თავდაჯერებული (ასერტული), ძლიერი და მატე­რიალურ წარმატებაზე ორიენტირებული უნდა იყოს, ხოლო ქალი - მორიდებული, თავმდაბალი, ნაზი და ცხოვრების ხარისხით დაინტერესებული.

**ფემინურ კულტურაში** გენდერული როლები ასე მკაფიოდ და მკაცრად არ არის განსაზღვრული. აქ პირველადია ის ფასეულობანი, რომლებიც, ტრადიციულად, ქალის როლს უკავშირდება: თავმდაბლობა, სიმშვიდე, კომფორტი და დაცულობა; სხვებზე - განსაკუთრებით, სუსტებზე - ზრუნვა; ორიენტაცია ურთიერთობებზე და არა საქმეზე; მნიშვნელოვანია რომელიმე ჯგუფისადმი კუთვნილება.

სხვაგვარად ამ კულტურებს *მიღწევებზე ორიენტირებულ* და *მზრუნველობაზე ორიენტირებულ* კულტურებს უწოდებენ.

ჰოფსტედეს მიხედვით, მასკულინური კულტურის ქვეყნებად ითვლება გერმანია, ავსტრია, ჩეხეთი, პოლონეთი, სლოვაკეთი, უნგრეთი, ბრიტანეთი, ირლანდია, აშშ, კანადა, არგენტინა, ავსტრალია, ჩინეთი, იაპონია, ინდოეთი და სხვ., ფემინური კულტურის ქვეყნებად - ნიდერლანდი, ნორვეგია, შვედეთი, დანია, ფინეთი, ესტონეთი, რუსეთი, სლოვენია, რუმინეთი, ირანი, ტაილანდი და სხვ. როგორც ვხედავთ, ამ თვალსაზრისით, ერთმანეთისაგან განსხვავდებიან თვით მეზობელ კულტურებიც კი, მაგალითად, ნიდერლანდი და სკანდინავიის ქვეყნები.

**ოჯახი.** სოციალიზაციის პროცესშივაჟები და გოგონები საზოგადოებაში თავიანთ ადგილს სწავლობენ და შემდეგ უმეტესობას ასე ყოფნა ურჩევნია. მშობელი-ბავშვის ურთიერთობაში არსებული უთა­ნასწორობის დონე ძალაუფლებრივ დისტანციაში აირეკლება, ქმარსა და ცოლს შორის როლების განაწილება კი საზოგადოების მასკულინობა-ფემინურობის მაჩვენებელში გამოიხატება. მასკულინურ კულტურაში დედისა და მამის როლებს შო­რის უთანასწორობა საზოგადოების ნორმაა (მამა ძლიერია, დედა - ნაკლებად ძლიერი); კაცები ფაქტებით უნდა იყვნენ დაკავებული, ქალები კი გრძნობე­ბით. ბავშვისათვის მაგალითია ისეთი მამა, რომელიც ძლიერია და ფა­ქტებთან აქვს საქმე, და ისეთი დედა, რომელიც ნაკლებად ძლიერია და გრძნობებ­თან აქვს საქმე. ბიჭებმა თავი უნდა დაიმკვიდრონ, ისინი არ ტირიან და თავდასხმის დროს ჩხუბობენ; გოგონებისათვის ტირილი შეიძლება, მაგრამ ჩხუბი - არა.

ფემინურ კულტურებში დედები და მამები თანასწორი არიან, არც ერთია დომინანტური, ორივეს აინტერესებს ურ­თიერთობები, ცხოვრების ხარისხი, ფაქტები და გრძნობები. ისინი ოჯა­ხის კონტექსტში გენდერული როლების შედარებითი თანასწორობის მაგალითს ამკვიდრებენ.

აშშ-ში ბავშვების შემსწავლელი კვლევების ფარგლებში ბიჭებსა და გოგონებს თავიანთთვის სასურველი თამაში უნდა აერჩიათ და შემდეგ არჩევანი აეხსნათ. აღმოჩნდა, რომ ბიჭები შეჯიბრის ტიპისა და წარ­მატების მომტან, გოგონები კი ერთად ყოფნის სიამოვნებისა და მარტო დარჩენის შიშით განპირობებულ თამაშებს ირჩევდნენ.

**განათლების სფერო.** მენეჯმენტის ჰოლანდიელი სპეციალისტის ინდონეზიური გამოცდილება. ფემინურ კულტურაში მასწავლებლები სუსტ მოწაფეებს აქებენ მათ გასამხნევებლად, წარმატებისთვის კი - არასოდეს. თვით *წარმატებულობა* მასკულინური ტერმინია.

მასკულინური ქვეყნების სტუდენტებმა კი, შეიძ­ლება, გამოცდაში საშუალო ქულის მიღების შემდეგ გამოცდის ხელახლა ჩაბარება მოითხოვონ. ჰოლანდიელი სტუდენტი ასე არასოდეს მოიქცევა. ფემინურ კულტურებში საშუალო სტუდენტი ნორმად ითვლება, ხოლო მასკულინურ კულტურებში განსაკუთრებით ფასდება საუკეთესოსტუდენტი. მაგალითად, ჰოლანდიაში „კლასში საუკეთესო მოსწავლე“ ცოტა სასაცილოდაც ჟღერს. შესაბამისად, მასკულინურ კულტურა­ში სტუდენტები ცდილობენ საკუთარი თავი წარმოაჩინონ და ერთმანეთს ღიად ეჯიბრებიან, ფემინურ კულტურებში კი თავდაჯერებულ (ასერტულ) ქცევასა და წარმატების მიღწევის მცდე­ლობებს ადვილად დასცინიან. მასკულინურ კულტურაში სკოლაში წარუმატებლობა კატასტროფის ტოლ­ფასია. იაპონიასა და გერმანიის მსგავს ძლიერ მასკულინურ ქვეყნებში გაზე­თებში ყოველ წელს წერენ სტუდენტზე, რომელმაც გამოცდაზე ჩაჭრის შემდეგ თავი მოიკლა. 1973 წელს ჰარვარდის ბიზნესსკოლის კურსდამთავრებულმა თვითმკვლელობის ოთხი მცდელობა (ერთი მასწავლებელი და ოთხი სტუდენტი) აღწერა. ფემინურ საზოგადოებაში კი სწავლაში წარუმატებლობა მცირე ინცი­დენტად ითვლება.

მასკულინურ და ფემინურ კულტურაში მასწავლებლების შეფასების განსხვა­ვებული კრიტერიუმი არსებობს. მასკულინურ კულტურაში მნიშვნელოვანია მასწავლე­ბლის სიბრძნე და აკადემიური რეპუტაცია, აგრეთვე სტუდენტის აკადემიური მოსწრება. ფემინურ კულტურაში მნიშვნელოვანია, რომ მასწავლებელი მეგობრული იყოს და კარ­გი სოციალური უნარ-ჩვევები ჰქონდეს, ხოლო მოსწავლეს ჰქონდეს სოციალური ადაპტაციის კარგი უნარი.

მასკულინურ კულტურაში ბიჭების სოციალიზაციისას დაჟინებულობა, თავდაჯერებულობა (ასერტულობა), ამბიცია და შეჯიბრება ისწავლება. როდესაც ისინი იზრდებიან, მათგან კარიერულ წინსვლას მოელიან. ფემინურ საზოგადოებაში ბავშვების სოციალიზაციისას უპირატესობა ენიჭება მო­რიდებულობას და სოლიდარობას; როგორც კაცები, ისე ქალები შეიძლება იყვნენ ან არ იყვნენ ამბიციურნი, სურდეთ ან არ სურდეთ კარიერა.

მასკულინურ კულტურებში მნიშვნელოვანია საზოგადოების წარმატებულობა, ფემინურ კულტურებში კი - საზოგადოების კეთილდღეობა.

მიჩნეულია, რომ მასკულინობა-ფემინურობის დონე კულტურაში მეტ-ნაკლებად მყარია, იგი მაინც შეიძლება შეიცვალოს კონკრეტული სოციალურ-პოლიტიკური გარემოებების ზეგავლენით. მაგალითად, ომები, პოლიტიკური კრიზისები და მსგავსი მოვლენები გმირების მოთხოვნილებას ბადებს და მასკულინობის ღირებულებას ზრდის, მაგრამ ძნელი სათქმელია, რამდენად მყარია ასეთი კონიუნქტურით გამოწვეული ცვლილება და, საერთოდ, ცვლის თუ არა იგი კულტურის მასკულინურ თუ ფემინურ ხასიათს.

**4. გაურკვევლობისადმი დამოკიდებულება.** ესმახასიათებელი აღნიშნავს იმას, თუ რამდენად ელის საფრთხეს უცნობი ან გაურკვეველი სიტუაციის დროს ამა თუ იმ კულტურის წარმომადგენელი, რამდენად ეგუება საზოგადოება მოულოდნელ, არაერთგვაროვან სიტუაციებს - ტოლერანტულია ამგვარი გაურკვევლობისადმი თუ ეუფლება შფოთისა და დისკომფორტის განცდა.

შფოთვა ფსიქოლოგიისა და ფსიქიატრიის ტერმინია და აღნიშნავს მდგომარეობას, როცა ადამიანი მშვიდად არ არის და იმაზე ღელავს, რაც შეიძლება მოხდეს. *შფოთვა* შიში არ არის, რადგან შიშს ობიექტი აქვს. რაღაცის გვეშინია, შფოთვას კი ობიექტი არა აქვს.

საზოგადოებათა ნაწილი ცდილობს გაურკვევლობას თავი აარიდოს, მათთვის მნიშვნელოვანია მკაფიო წესების, წარმოდგენების და ქცევის ნორმების არსებობა; სხვა საზოგადოებებისათვის უფრო მნიშვნელოვანია არა წინასწარ განსაზღვრული წესების, არამედ სიტუაციის მიხედვით მოქმედება. პირველნი ცდილობენ თავი აარიდონ უცნობ და უჩვეულო სიტუაციებს, დაიცვან წესები და რეგულაციები, დაგეგმონ ყველა ნაბიჯი და თანმიმდევრულად, ნაბიჯ-ნაბიჯ იმოძრაონ წინ, აიცილონ რისკი; მათი დამოკიდებულება მოვლენებისადმი უფრო ემოციურია, ვიდრე რაციონალური. ასეთ კულტურებში საზოგადოების წევრებს შორის ურთიერთობა მკაფიოდ ფორმალიზებულია. საპირისპიროდ, მეორე ტიპის საზოგადოებათა წარმომადგენლები მშვიდად და კომფორტულად გრძნობენ თავს უჩვეულო სიტუაციებსა და ცვალებად გარემოში, ცდილობენ ჰქონდეთ ნაკლები რეგულაციები და წესები - მეტიც, ზედმეტი ფორმალიზება და რეგულაციები მათ დისკომფორტს უქმნით, მიიჩნევენ, რომ ისინი მხოლოდ განსაკუთრებული სიტუაციებისათვის უნდა არსებობდეს (მაგალითად, ტრანსპორტის მარჯვენა ან მარცხენამხრივი მოძრაობის დადგენა და სხვ.), ადვილად ეგუებიან ცვლილებებს, არიან უფრო პრაგმატული, საზოგადოების წევრებს შორის ურთიერთობა უფრო არაფორმალურია.

***მაგალითი****. იტალიის ქალაქის მოედანზე მოთამაშე ბავშვები და უფროსები, რომლებიც მათ მეთვალყურეობენ*.

სიბინძურე და საფრთხე მხოლოდ მატერიალურ საგნებზე არ ვრცელდება. იდეებიც შეიძლება „ბინძურად“ და საშიშად ჩაითვალოს. გაურკვევლობის თავიდან აცილების ძლიერი გრძნობა შემდეგ დევიზში ჟღერს: „ის, რაც განსხვავებულია, საშიშია“. საპირისპირო დებულება კი ასეთია: „ის, რაც განსხვა­ვებულია, საინტერესოა“.

***მაგალითი****.* როტერდამელი ანეკე ავსტრიაში.

კულტურის ამ განზომილების (ისევე როგორც სხვების) გათვალისწინებას დიდი მნიშვნელობა აქვს არა მხოლოდ ბიზნესის, პოლიტიკის, საერთაშორისო ურთიერთობათა სფეროებში, არამედ იგი განსაზღვრავს, მაგალითად, განათლების პრინციპებს (კულტურებში, რომლებსაც ახასიათებს გაურკვევლობის თავიდან აცილებისაკენ სწრაფვა, მასწავლებელი ითვლება პიროვნებად, რომელსაც აქვს პასუხი ყველა კითხვაზე და ისინი ეჭვქვეშ არ დგება, სწავლა და სწავლება ორიენტირებულია ფაქტებზე), საოჯახო ცხოვრებას (გაურკვევლობის თავიდან აცილება - მკაფიოდ და მკაცრად განსაზღვრული გენდერული როლები) და ა.შ.

თუ ქვეყნების მიხედვით განვიხილავთ, ითვლება, რომ „გაურკვევლობის თავიდან აცილების“ კულტურებს მიეკუთვნება რუსეთი, ბალკანეთის ქვეყნები, იაპონია, კორეა, მექსიკა, ბელგია, საფრანგეთი; ინგლისურენოვანი ქვეყნები და ჩინეთი შედარებით შემწყნარებელია გაურკვევლობისადმი, დანია, სინგაპური და იამაიკა - უკიდურესად შემწყნარებელი.

**5.** **ხანმოკლე და ხანგრძლივი დროითი ორიენტაცია**. ზოგი კულტურა მეტ მნიშვნელობას ანიჭებს სიზუსტეს, პუნქტუალურობას, საქმიანობის დროში განაწილებას და დროულად შესრულებას, ზოგი - ნაკლებს. დროისადმი დამოკიდებულებაზე მიუთითებს ცხოვრების ტემპიც: დრო, თითქოს, ერთგან უფრო სწრაფად მიდის, ვიდრე სხვაგან. ის კულტურები, რომლებიც განსაკუთრებით აფასებენ დროის ეფექტურ გამოყენებას, ცხოვრების მაღალი ტემპით ხასიათდება; საათი საცხოვრებელი და სამუშაო გარემოს აუცილებელი ატრიბუტია.

დროისადმი განსაკუთრებული ყურადღებით დასავლური კულტურები გამოირჩევა, თუმცა, რა თქმა უნდა, ყველა ერთნაირად არა. მაგალითად, ამერიკის შეერთებულ შტატებში ცხოვრების წესს „დრო კარნახობს“, ცხოვრების ტემპი ძალიან სწრაფია, ხოლო საფრანგეთში, იტალიაში ან, თუნდაც, საქართველოში, შეიძლება, ცხოვრება დროზე ნაკლებად „დამოკიდებულად“ მივიჩნიოთ.

სიზუსტეს იაპონიაში კიდევ უფრო დიდი ყურადღება ექცევა, ვიდრე ევროპასა და ამერიკაში. ეს ცხადად ჩანს იაპონიის რკინიგზის სისტემის მაგალითზე: თუ ევროპაში დაგვიანება ნიშნავს განრიგიდან 15 წუთზე მეტ გადაცდენას, ანუ, თუ მატარებელი 14 წუთს დააგვიანებს, ეს მაინც დროულად ითვლება, იაპონიაში დასაშვებად მიიჩნევა განრიგში მითითებული დროიდან მხოლოდ ერთი წუთის ფარგლებში გადაცდენა.

ზოგიერთი კულტურის წარმომადგენლები თავიანთ საქმიანობას დროის ხანგრძლივი მონაკვეთისათვის გეგმავენ და მზად არიან, შედეგსა და გაწეული შრომის საზღაურს დიდხანს დაელოდონ. მათთვის მნიშნელოვანია არა სამუშაოს დასრულების დრო, არამედ საბოლოო შედეგის მაღალი ხარისხი. ასეთ კულტურებში (ჩინეთი, იაპონია, სამხრეთ კორეა და სხვ.) ფასობს მომჭირნეობა, შეუპოვრობა, სოციალური ვალდებულებების პატივისცემა. ამის საპირისპიროდ, ზოგი სხვა კულტურის წარმომადგენლები ორიენტირებული არიან სწრაფ კონკრეტულ შედეგზე, ზუსტად გაწერილ სამუშაო გრაფიკზე, დროში კონკრეტულად განსაზღვრულ ანაზღაურებაზე (დიდი ბრიტანეთი, შეერთებული შტატები, ახალი ზელანდია, ავსტრალია და სხვ.).

**× × ×**

1960-იან წლებში ჩატარებული კვლევის შედეგად, კულტურათა ტიპოლოგიის საინტერესო კრიტერიუმი შემოგვთავაზა ცნობილმა ამერიკელმა ანთროპოლოგმა **ედუარდ ჰოლმა** (1914-2009)**.** კვლევა, რომელიც მან მეუღლესთან, **მილდრედ ჰოლთან** ერთად ჩაატარა, მიზნად ისახავდა სასარგებლო რჩევების მიცემას ამერიკელი ბიზნესმენებისთვის, რომლებიც საზღვარგარეთ აპირ­ებდნენ მოღვაწეობას. მკვლევრები ყურადღებით აკვირდებოდნენ კულტურათაშორის განსხვავებებს, რომლებიც, პოტენციურად, კულ­ტურათაშორისი კონფლიქტების საფუძველი შეიძლება გამხდარიყო. ჰოლების მიერ შემოთავაზებული კრიტერიუმები კომუნიკაციის ტიპებს, სივრცეს და დროს უკავშირდებოდა.

**1. პირადი სივრცე (proxemics).** ერთ-ერთ კრიტერიუმს ჰოლებმა **პირადი სივრცე (proxemics)** უწოდეს. ესარის კულტურაში არსებული წარმოდგენა მანძილისა და ადგილის ორგანიზების, ადამიანთა ურთიერთობის დროს მათ შორის დისტანციის არსებობის შესახებ, რომლის დაცვის შემთხვევაში ადამიანი კომფორტულად გრძნობს თავს. ს. ჰოლი პირად სივრცეს დამცავ რგოლს ადარებს, რომელიც ადამი­ანს მუდამ თან ახლავს. დამცავი რგოლი იცვლის ზომებს სიტუაციების და გარშე­მომყოფი ადამიანების გათვალისწინებით (ადამიანებს, ვისთანაც ახლოს ხარ, პირად სივრცეშიც უფრო ახლოს უშვებ). იგი აჩვენებს სასურველ მანძილს სხვა ადამიანთან კონტაქტის დროს. შენგან შორ მანძილზე მდგო­მი ადამიანი შენი შორეული ნაცნობია. თუ ვინმე იმაზე მეტად მოახლოებას ცდილობს, რაც შენთვის მისაღებია, მისი საქციელი შეურაცხმყოფლად, დამამცირებლად ან უხეშად მიიჩნევა. ზოგ კულტურაში ადამიანები უშუალო კონტაქტის დროს ერთმანეთთან ახლოს მიდიან, სხვაგან კი ასეთი მიახლოება გაუგებარია და *პირადი სივრცის* დარღვევად მიიჩნევა. მაგალითად, ხმელთაშუა ზღვისპირულ და სამხრეთამერიკულ კულტურებში ჩვეულებრივად ითვლება საუბრის დროს მხარზე ხელის დაკვრა, ხელის გადახვევა, ჩრდილოეთ ევროპის წარმომადგენელთათვის კი ეს დამაბნეველი ჟესტია, რომელიც, შეიძლება, საფრთხის მომასწავებლად აღიქმებოდეს.

ზოგი კულტურის წარმომადგენლებისათვის უფრო კომფორტულია ღია, გახსნილი სივრცე. მაგალითად, ეზოები დაბალი ღობეებით, ხოლო სამუშაო კაბინეტები გამჭვირვალე ტიხრებით არის გამიჯნული, კარი მუდმივად ღიაა. მაგრამ ასეთ გარემოს ძნელად თუ შეეგუება ადამიანი, რომლის სამუშაო ოთახის კარი მხოლოდ განსაზღვრულ დროს იღება; იგი არ არის მიჩვეული მუდმივად სხვისი თვალსაწიერის არეში ყოფნას.

**2. მაღალი და დაბალი კონტექსტის კულტურები.** ედუარდ ჰოლი კულტუ­რებს იქ არსებული კომუნიკაციის სისტემის მიხედვით განარჩევდა. 1976 წელს გამოცემულ წიგნში **„კულტურის მიღმა“ (“Beyond Culture”)** მან კომუ­ნიკაციის **მაღალი და დაბალი კონტექსტი** გამოყო. ეს ცნება აღნიშნავს იმას, თუ რამდენად იყენებს ადამიანი საუბრისას აზრისა და მნიშვნელობის გადასაცემად სხვა საშუალებებს, გარდა სიტყვებისა. როგორც წესი, ყველა კულტურაში გვხვდება კომუნიკაციის ორივე ტიპი, მაგრამ რომელიმე მათგანი დომინანტურია. ამიტომ ამ კულტურათა წარმომადგენლების ურთიერთობის დროს ხშირად წარმოიშობა სირთულე და გაუგებრობა.

*იაპონელი მენეჯერი უხსნის საკუთარი კულტურის ურთიერთობათა სტილს ამერიკელს: „ჩვენ ჰომოგენური ხალხი ვართ და არ გვჭირდება იმდენი ლაპარაკი, რამდენსაც თქვენ ლაპარაკობთ. როცა ერთ სიტყვას ვამბობთ, ვიგებთ ათს, თქვენ კი ათი სიტყვა უნდა თქვათ, რომ ერთი გაიგოთ“.* რას ნიშნავს ეს?

*მაღალი კონტექსტის* კო­მუნიკაციის დროს ცოტა ინფორმაცია ითქმება ან იწერება, რადგან იგულისხმება, რომ ადამიანებმა ის ისედაც უნდა იცოდნენ, ან ეს ინფორმაცია ფიზიკურ გარემოში (თვალით კონტაქტი, ჟესტი, მიმიკა, ინტონაცია, გამომეტყველება...) არსებობს; ძალიან ცოტა რამ არის ასახული სათქმელის ღია ნაწილში, ადამიანები გულისხმობენ იმას, რის გადაცემაც უნდათ; კომუნიკაციის მიზანია ურთიერთობის დამყარება და ჰარმონიის უზრუნველყოფა; აქცენტი კეთდება ინტუიციაზე, ამიტომ კომუნიკაცია უფრო სწრაფი და ეფექტიანია, თუმცა მოითხოვს დროს ინფორმაციის გამცემსა და მიმღებს შორის ურთიერთგაგების მიღწევისათვის. ასეთი კომუნიკაცია ხშირია კოლექტივი­სტურ კულტურებში. *დაბალი კონტექსტის* კომუნიკაციის დროს ინფორმაციის ძირითადი ნაწილი სიტყვიერად გადმოიცემა; კომუნიკაციის მიზანი ინფორმაციის გადაცემა და მიღებაა, აქცენტი კეთდება არა ინტუიციასა და მიხვედრაზე, არამედ ინფორმაციის მკაფიო და მიზანმიმართულ მიწოდებაზე, ამიტომ კომუნიკაცია შედარებით ნელია. ბევრი რამ, რაც მაღალი კონტექსტის კულტურებში „თავისთავად“ გასაგებია, დაბალი კონტექსტის კულტურაში ღიად უნდა გამოიხატოს (მაგალითად, ამერიკული ბიზნეს ხელშეკრულება იაპონურ ბიზნეს ხელშეკრულებაზე ბევრად გრძელია). დაბალი კონტექსტი დამახასიათებელია ინდივიდუალისტური კულტურისათვის.

|  |  |  |
| --- | --- | --- |
| **რას ამბობენ ბრიტანელები** | **რას გულისხმობენ ბრიტანელები** | **როგორ იგებენ უცხოელები** |
| მესმის, რასაც ამბობთ | არ გეთანხმებით და აღარ მსურს საკითხის შემდგომი განხილვა | მან გაიზიარა ჩემი აზრი |
| ეს ცუდი არ არის | ეს კარგია | ეს სუსტია |
| ეს ძალიან თამამი განაცხადია  | თქვენ უგუნური ხართ | ის გამბედავ ადამიანად მთვლის |
| საკმაოდ კარგია | იმედი გამიცრუვდა | საკმაოდ კარგია |
| სხვათა შორის, ... | ჩვენი დისკუსიის მთავარი თემაა... | ეს არ არის მნიშვნელოვანი |
| ცოტა არ იყოს, იმედგაცრუებული დავრჩი, რადგან ... | უკმაყოფილო და გაღიზიანებული ვარ | სინამდვილეში ამას არ აქვს მნიშვნელობა |
| ძალიან საინტერესოა | ნამდვილი უაზრობაა | შთაბეჭდილება მოვახდინე |
| დავიმახსოვრებ და გავითვალისწინებ | აქვე დავივიწყე | ისინი, ალბათ, გააკეთებენ ამას |
| დარწმუნებული ვარ, რომ ეს ჩემი შეცდომაა | ეს თქვენი შეცდომაა | რატომ ფიქრობენ, რომ ეს მათი შეცდომაა? |
| თქვენ უნდა მობრძანდეთ ჩვენთან სადილად | ეს არ არის სადილზე მოწვევა, მე, უბრალოდ, ზრდილობიანი ვარ | ალბათ, მალე მივიღებ სადილზე მიწვევას |
| მთლიანად გეთანხმებით | სრულიად არ გეთანხმებით | მალე შევთანხმდებით |
| რამდენიმე მცირე შენიშვნა მაქვს | თუ შეიძლება, მთლიანად ხელახლა დაწერეთ | რამდენიმე კორექტურა იპოვა |
| სხვა იდეებიც ხომ არ განგვეხილა? | არ მომწონს თქვენი იდეა | მათ ჯერ არ გადაუწყვეტიათ |

<https://laofutze.wordpress.com/2009/07/28/e-t-hall-high-low-context/>

აი, როგორ აღიქვამენ საკუთარ თავს და ერთმანეთს მაღალი და დაბალი კონტექსტის კულტურების წარმომადგენლები:

|  |  |
| --- | --- |
| **მაღალი კონტექსტი*** ზრდილობიანი
* პატივისმცემელი
* ერთიანობა მსგავსებებისა და ჰარმონიის საფუძველზე
* არაპირდაპირი (არახისტი)
 | **დაბალი კონტექსტი*** ღია
* სარწმუნო, ნამდვილი
* ერთიანობა ნამდვილობის, სარწმუნოობის საფუძველზე
* პირდაპირი (ხისტი)
 |
| **როგორ აღიქვამს მაღალი კონტექსტი დაბალ კონტექსტს*** უხეში
* არ შეუძლია „სტრიქონებს შორის კითხვა“
* გულუბრყვილო
* თვითდისციპლინას მოკლებული
* მეტისმეტად სწრაფი
 | **როგორ აღიქვამს დაბალი კონტექსტი მაღალ კონტექსტს*** მალავს ინფორმაციას
* არასანდო
* ქედმაღალი
* მეტისმეტად ფორმალური
* მეტისმეტად ნელი
 |

<https://laofutze.wordpress.com/2009/07/28/e-t-hall-high-low-context/>

**3. პოლიქრონული და მონოქრონული დროის კულტურები**. კიდევ ერთი მახასიათებელი, რომელიც ედუარდ ჰოლმა გამოყო ნაშრომში „კულტურის მიღმა“ (“Beyond Culture”), უკავშირდება დროის აღქმასა და განაწილებას სხვადასხვა კულტურაში. **მონოქრონული დრო** ნიშნავს ერთი საქმის კეთებას დროის კონკრეტულ მონაკვეთში, რაც გულისხმობს საქმიანობის მკაფიოდ გაწერას დროში, ე.წ. დროის მენეჯმენტს. საქმე იგეგმება თანმიმდევრულად, ერთის დასრულების შემდეგ იწყება მეორე. ფასობს სიზუსტე. უფრო მეტად, დროს ასე აღიქვამენ დაბალი კონტექსტის კულტურებში. **პოლიქრონულ**ი **დროის** კულტურებში ურთიერთობები დროსა და საქმეზე მეტად ფასობს, ამიტომ მთავარია „საქმე გაკეთდეს“, და არა „საქმე გაკეთდეს კონკრეტულ დროში“. ერთდროულად იწყება რამდენიმე საქმე. არ არის აუცილებელი მკაცრი გრაფიკი და სიზუსტე, საქმეთა თანმიმდევრობა შეიძლება შეიცვალოს, საჭიროებიდან გამომდინარე. შეხვედრა შეიძლება დაიწყოს გვიან, გაგრძელდეს გათვალისწინებულზე დიდხანს, რამდენჯერმე შეწყდეს სხვადასხვა მიზეზით - მაგალითად, სხვა საკითხებით, რომლებიც გეგმით გათვალისწინებული არ იყო. პოლიქრონულია, ძირითადად, მაღალი კონტექსტის კულტურები.

კულტურათა ტიპოლოგიის ნებისმიერი მოდელი პირობითია: არ არსებობს კულტურა, რომელიც ზუსტად და მკაფიოდ შეესაბამება ზემოთ დასახელებულ მახასიათებლებს. მიუხედავად ამისა, კულტურათა ტიპოლოგიის სფეროში დაგროვილი ცოდნა ძალიან მნიშნელოვანია, მაგალითად, დიპლომატებისათვის, რომელთაც, საგანგებოდ ასწავლიან კულტურათა თავისებურებებს. ამ ფაქტორს ასევე განსაკუთრებულ ყურადღებას უთმობენ საერთაშორისო ბიზნეს კომპანიები, თავიანთი საქმიანობისა და პროდუქციის რეკლამირების წარმატების უზრუნველსაყოფად.

და ბოლოს, ჰოფსტედეს სიტყვით, „კაცობრიობის გადარჩენა დამოკიდებული იქნება იმ ადამიანების ერთად მუშაობის უნარზე, რომლებიც სხვადასხვაგვარად ფიქრობენ“ (ჰოფსტედე 2011).

კულტურათა ტიპოლოგიის სფეროში და თანამედროვე გლობალურ სამყაროში ბიზნეს კომუნიკაციისა და მენეჯმენტის განვითარებაში დიდი წვლილი შეიტანა ჰოლანდიელმა მკვლევარმა **ფონს ტრომპენაარსმა** (Alfonsus (Fons) Trompenaars) (1953). ხანგრძლივი კვლევის შედეგად, თავის ინგლისელ კოლეგასთან **ჩარლზ ჰემპდენ-ტერნერთან** (Charles hamoden-Turner) ერთად მან შეისწავლა და დაამუშავა 40 ქვეყნის სხვადასხვა კომპანიის მენეჯერებისთვის გაგზავნილი 46 ათასი კითხვარი. კვლევის შედეგებზე დაყრდნობით კი 1997 წელს მათ გამოსცეს წიგნი **„კულტურის ტალღებზე ამხედრებულნი“** (“Riding the Waves of Culture”), სადაც კულტურები 7 განზომილების მიხედვით დააჯგუფეს:

1. **უნივერსალიზმი - პარტიკულარიზმი** (Universalism vs particularism) - უნივერსალისტურ კულტურებში მთავარია აბსტრაქტული, წესებზე დაფუძნებული ურთიერთობები. აქ მკაფიოდ არის განსაზღვრული მართალი და სწორი ქცევის ნორმა (მაგალითად, შვეიცარიასა და გერმანიაში გადასასვლელზე როდესაც შუქნიშანი წითელს ანათებს, თუნდაც მოძრაობა არ იყოს, არავინ გადადის, ვიდრე მწვანე არ აინთება). პარტიკულარისტულ კულტურებში (რუსეთი, ლათინური ამერიკა, ჩინეთი) კი ნაკლები ყურადღება ექცევა აბსტრაქტულ საზოგადოებრივ კოდებს და მათი ქცევა იცვლება კონკრეტული ურთიერთობებისა და გარემოებების მიხედვით (Trompenaars 1997: 31-49);
2. **ინდივიდუალიზმი - კომუნიტარიზმი** (Individualism vs communitarianism) - ინდივიდუალისტურ კულტურებში (აშშ, კანადა, ბრიტანეთი, სკანდინავია, ახალი ზელანდია, ავსტრალია, შვეიცარია) მთავარი ფასეულობა პიროვნება („მე“) და მისი თავისუფლებაა, განსხვავებით კომუნიტარისტული, იგივე კოლექტივისტური კულტურებისაგან (ლათინური ამერიკა, აფრიკა და იაპონია), სადაც ჯგუფი („ჩვენ“) უფრო მნიშვნელოვანია, ვიდრე ინდივიდი. აქ წესებს და კანონებს ჯგუფი განსაზღვრავს და, შესაბამისად, მისი წევრების დაცულობასაც ჯგუფი უზრუნველყოფს (Trompenaars 1997: 52-68);
3. **ნეიტრალური - ემოციური** (Neutral vs emotional) - კულტურები ერთმანეთისაგან განსხვავდებიან ემოციურობის დონითაც. მაგალითად, ნეიტრალური კულტურები (აშშ, შვედეთი, ჰოლანდია, ფინეთი, გერმანია) აკონტროლებენ და მართავენ თავიანთ ემოციებს, შეზღუდულად იყენებენ სხეულის ენას, ჟესტიკულაციას, ემოციური კულტურის წარმომადგენლები (იტალია, საფრანგეთი, ესპანეთი, ლათინური ამერიკა) კი პირიქით, ექსპრესიულები არიან და არ ერიდებიან ემოციების საჯაროდ გამოხატვას როგორც ვერბალურად, ისე არავერბალურად (Trompenaars 1997: 69-80);
4. **სპეციფიკური - დიფუზური** (Specific vs diffuse) - კულტურები განსხვავებულად მიჯნავენ სამუშაო და პირად სივრცესაც. სპეციფიკურ კულტურებში (აშშ, ბრიტანეთი, შვეიცარია, გერმანია) პირადი ურთიერთობები გავლენას არ ახდენს საქმეზე, მაშინ როდესაც დიფუზურ კულტურებში (არგენტინა, ესპანეთი, რუსეთი, ინდოეთი, ჩინეთი) სამუშაო და პირადი ცხოვრება ერთმანეთს კვეთს. მეტიც, წარმატების მიღწევა სწორედ ამ ურთიერთობებზეა დამოკიდებული (Trompenaars 1997: 81-101);
5. **მიღწევაზე ორიენტირებული - განსაზღვრული** (Achievement vs ascription) - კულტურების ერთი ნაწილი ადამიანებს მისი საქმისა და მიღწევების მიხედვით აფასებს. აქ უმთავრესი კითხვებია: რას აკეთებს? რას სწავლობს? ხოლო ასკრიპტულ კულტურებში ადამიანებს აფასებენ მისი წოდების, ძალაუფლების, თანამდებობრივი სტატუსისა და კონტაქტების მიხედვით. აქ მნიშვნელოვანია ვინ არის? სად სწავლობს? ვის იცნობს? (Trompenaars 1997: 9, 102-119);
6. **თანმიმდევრულ დროითი** **- სინქრონულ დროითი** (Sequential time vs synchronous time) - კულტურებს რადიკალურად განსხვავებული დამოკიდებულება აქვთ დროის მიმართ. მაგალითად, ამერიკელებზე, ბრიტანელებზე, გერმანელებზე შთაბეჭდილებას მოახდენ არა შენი წარსული მიღწევებით, არამედ იმით, თუ რა ხარ დღეს და რა სამომავლო გეგმები გაქვს დასახული. ამ კულტურებში დრო სწორხაზოვანია, საქმეების გადანაწილება კი თანმიმდევრულად გაწერილი გეგმის მიხედვით ხდება, ურთიერთობები განრიგსაა დაქვემდებარებული. სინქრონული დროის კულტურებში (იაპონია, არგენტინა, მექსიკა) კი პირიქით, დრო წრიულია, წარსული, აწმყო და მომავალი ერთმანეთზეა დამოკიდებული. აქ ბუნებრივია რამდენიმე საქმის ერთდროულად კეთება, გეგმა და განრიგი ექვემდებარება ურთიერთობებსა და გარემოებებს და მარტივად შეიძლება შეიცვალოს (Trompenaars 1997: 120-140);
7. **შიგნით მიმართული - გარეთ მიმართული** (Internal direction vs outer direction) - ბოლო განზომილება, რომლითაც ტრომპენაარსმა კულტურები ერთმანეთისაგან განასხვავა, არის მათი გარემოსადმი დამოკიდებულება. შიგნით მიმართულ კულტურებს აქვთ დომინირებადი დამოკიდებულება გარემოს (იქნება ეს ბუნება თუ სამუშაო გარემო) მიმართ, ისინი აკონტროლებენ მას და იყენებენ თავიანთი მიზნების მისაღწევად, ფოკუსირებას ახდენენ საკუთარ თავზე, საკუთარ ჯგუფსა და ორგანიზაციაზე და დისკომფორტი ექმნებათ, როცა გარემოზე კონტროლს კარგავენ. გარეთ მიმართული კულტურები კი პირიქით, ჰარმონიაში არიან გარემოსთან, აქვთ მოქნილი, კომპრომისული დამოკიდებულება სხვების მიმართ, ცვლილებებს და ძვრებს აღიქვამენ ბუნებრივ მოვლენად (Trompenaars 1997: 141-156).
1. ფემინურობა ფემინიზმში არ უნდა აგვერიოს. *ფემინიზმი* იდეოლოგიაა, რომ­ლის მიზანს საზოგადოებაში ქალის როლის შეცვლაა. [↑](#footnote-ref-1)